รู้สึกเครียดแล้วก็กังวลมากๆ รู้สึกว่าตัวเองไม่มีความสามารถอะไรเลย ไม่อยากทำอะไร มีความคิดว่าถ้าตายเราก็คงไม่ต้องเครียดหรือกังวลอะไรเลยจะดีกว่า มีคนพูดให้กำลังใจแล้วแต่ก็ไม่ดีขึ้นเลย ตอนอยู่ข้างนอกก็ปกติมากๆแต่พอกลับห้องมาอยู่คนเดียวแล้วก็เริ่มเครียดแล้วก็คิดมาก
สวัสดีค่ะ จากอาการดังกล่าวมานั้นอาจเกิดจากภาวะเครียดทำให้เกิดภาวะซึมเศร้า โรคซึมเศร้า หรือการเปลี่ยนแปลงทางอารมณ์อย่างรุนแรงการรู้สึกเศร้ามี 2 แบบคือเศร้าจากเหตุการณ์ในชีวิต เกิดกับทุกคน หรือเศร้าเป็นแบบโรคเรียกว่าโรคซึมเศร้า เศร้าแบบแรกมันจะอยู่แป๊ปเดียวไม่เกิน 1 อาทิตย์หาย เศร้าแบบสองอยู่กันเป็นเดือน แนะนำตอนนี้สังเกตอาการค่ะ ว่าอาการดังกล่าวมันดีขึ้นไหมเมื่อเวลาผ่านไป หรือเมื่อเราได้ทำกิจกรรมที่เราชอบ ได้ทำเรื่องอื่นๆเพื่อเบนความสนใจหากยังมีอาการดังกล่าวมาติดต่อกันเกิน 2 อาทิตย์ร่วมกับมีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้า ควรไปพบจิตแพทย์เพื่อประเมินสภาพจิตใจเบื้องต้นว่าน่าจะเข้ากับกลุ่มอาการได้มากที่สุด หากพบว่าเป็นโรคซึมเศร้าจริงอาจจ่ายยาต้านเศร้าร่วมกับทำจิตบำบัดค่ะพยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไปเพราะจะทำให้ฟุ้งซ่านมากขึ้น